
Konkursi väljakuulutamine
Narva Kreenholmi Gümnaasiumi direktori
vaba ametikoha täitmiseks

1. Õiguslik põhjendus, tekkimise asjaolud ja menetluse käik
Narva Kreenholmi Gümnaasium (õppeasutuse registrikood 75008605) on põhikool ja gümnaasium, mis tegutsevad ühe asutusena. Narva Kreenholmi Gümnaasiumi haldajaks on Narva Linnavalitsuse Kultuuriosakond.

Käesoleval ajal Narva Kreenholmi Gümnaasiumi direktori ametikoht on vaba ja direktori kohustusi täidab, kuni avaliku konkurssi korras valitud direktori tööle asumiseni, direktori kohusetäitja.

Direktori vaba ametikoha täitmiseks tuleb põhikooli- ja gümnaasiumiseaduse § 39 lg 3 kohaselt korraldada avalik konkurss. Avalik konkurss, käesoleva konkurssi läbiviimise tähenduses, tähendab, et konkursil saavad osaleda kõik selleks soovi avaldanud isikud, kes vastavad kooli direktorile esitatavatele nõuetele. Avaliku konkurssi läbiviimisel, alates selle väljakuulutamisest kuni konkurssi võitnud isiku ametisse kinnitamiseni, järgitakse avaliku teabe seadusest ja isikuandmete kaitse seadusest tulenevaid piiranguid, kaitsmaks kõikide konkursil osalevate isikute õigust eraelu puutumatusele.
Põhikooli- ja gümnaasiumiseaduse § 39 lg 4 kohaselt Narva Kreenholmi Gümnaasiumi direktori vaba ametikoha täitmiseks korraldatava konkursi kuulutab välja Narva Linnavalitsus. Eelnevalt on Narva Linnavalitsus kehtestanud 10.06.2009. a määruse nr 629 „Konkursi läbiviimise kord üldhariduskooli direktori, koolieelse lasteasutuse juhataja ja huvikooli direktori vaba ametikoha täitmiseks“, millega kehtestati ka Narva Linna hallatava üldhariduskooli direktori vaba ametikoha täitmiseks korraldatava avaliku konkursi läbiviimise kord. Samuti on Narva linnapea eelnevalt 10.06.2009. a määruse nr 629 § 6 lg 3 kohaselt kinnitanud kolmeliikmelise konkursikomisjoni järgmises koosseisus: Mati Talvik, kes on kaasatud koolikorralduse ning personalihindamise ja –valiku eksperdina (Merlecons ja Ko OÜ, andragoog-konsultant) – komisjoni esimees; Ants Liimets, kes on määratud komisjoni esindamaks linnavalitsust ning tagamaks konkurssi läbiviimisega seotud asjaajamise (Narva linnasekretär) – komisjoni liige; Natalja Nikanorova, kes esindab Narva Kreenholmi Gümnaasiumi kõrgemalseisvat organit – (Narva Linnavalitsuse Kultuuriosakond, haridusteenistus, vanemspetsialist) – komisjoni liige. Kõik komisjoni määratud liikmed on teadlikud haldusmenetluse seaduses § 10 sätestatud tingimustest. Juhul kui ilmneb peale kandidaatidelt taotluste laekumist, et keegi komisjoni liikmetest peab vastavalt haldusmenetluse seadusele § 10 taanduma, siis linnapea määrab, enne dokumendivooru, taandunud komisjoniliikme asemele teise isiku.

Kooli kohta olevate avalike andmetega saavad kõik konkursil osaleda soovijad tutvuda Eesti Hariduse Infosüsteemi avaliku vaate kaudu, tutvudes kooli tegevusnäitajatega, kooli veebilehe kaudu ning lisateabe saamiseks saavad isikud pöörduda Narva Linnavalitsuse Kultuuriosakonna poole.

Vastavalt põhikooli- ja gümnaasiumiseadusele (§ 39 lg 1) on direktor kooli juht, kes kannab vastutust kooli üldseisundi ja arengu ning rahaliste vahendite õiguspärase ja otstarbeka kasutamise eest. Põhikooli- ja gümnaasiumiseaduse § 36 lg 4 kohaselt direktori ülesanded ja kohustused, õigused ja vastutus on määratud kindlaks kooli põhimäärusega ja töölepinguga, mis on kooskõlas töösuhteid reguleerivate õigusaktidega.

Direktoriks kandideeriv isik peab vastama Narva Linnavalitsuse 10.06.2009. a määruses nr 629 „Konkursi läbiviimise kord üldhariduskooli direktori, koolieelse lasteasutuse juhataja ja huvikooli direktori vaba ametikoha täitmiseks“ § 2 sätestatud nõuetele, mis on kooskõlas erinevates õigusaktides direktori ametikohale esitatavate nõuetega. Direktori ametikohale kandideeriv isik peab esitama taotluse konkursil osalemise soovi kohta, elulookirjelduse, dokumendid või nende ametlikult kinnitatud ärakirjad, mis tõendavad tema vastavust direktori ametikohale esitatavatele nõuetele ning essee eesti keeles (kümnel kuni viieteistkümnel leheküljel) kooli arenguvisiooni või arenguvõimaluste kohta. Dokumendivooru läbinud kandidaat kutsutakse vestlusele, kus viiakse läbi õppeasutuse juhi pädevuse hindamise voor ja vestlusvoor. Mitme võrdse kandidaadi korral võib komisjon viia läbi täiendava vestlusvooru.

Tekkivad tagajärjed

Narva Linnavalitsuse Kultuuriosakond korraldab konkursiteate avaldamise ja Narva linnasekretär korraldab konkursil osaleda soovijate dokumentide registreerimise vastavalt Narva Linnavalitsuse asjaajamiskorrale.

Vastavalt 10.06.2009. a Narva linnavalitsuse määruse nr 629 § 6 lg 1 kohaselt konkursi valjakuulutamise kohta avaldatakse konkursiteade Narva Linna veebilehel vastavalt avaliku teabe seadusele § 28 lg 1 p 32 ja § 29 lg 1 ning vähemalt ühes üleriigilise levikuga perioodilises valjaandes või tehakse konkursiteade teatavaks ametlikus väljaandes Ametlikud Teadaanded. Konkursiteade tehakse avalikuks vähemalt kaks nädalat enne konkursil osalemise taotluse esitamise tähtaega, et konkursil osalejal oleks alates konkursiteate avaldamise päevast taotluse esitamiseks aega vähemalt kaks nädalat.

2. Õiguslik alus

Põhikooli- ja gümnaasiumiseaduse § 39 lõike 4 kohaselt munitsipaalkooli direktori vaba ametikoha täitmiseks korraldatava konkursi kuulutab välja linnavalitsus.

Vastavalt Narva linnavalitsuse 10.06.2009. a määrusele nr 629 § 6 lg 1 avaldatakse konkursiteade Narva Linna veebilehel vastavalt avaliku teabe seadusele § 28 lg 1 p 32 ja § 29 lg 1 ning vähemalt ühes üleriigilise levikuga perioodilises valjaandes või tehakse konkursiteade teatavaks ametlikus valjaandes Ametlikud Teadaanded. 
3. Otsus


3.1 Kuulutada välja konkurss Narva Kreenholmi Gümnaasiumi direktori vaba ametikoha täitmiseks.

3.2 Narva Linnavalitsuse Kultuuriosakonnal koostada konkursiteade ja korraldada konkursiteate avaldamine kooskõlas Narva linnavalitsuse 10.06.2009. a määrusega nr 629. Konkursiteade avaldatakse Narva Linna veebilehel vastavalt avaliku teabe seadusele § 28 lg 1 p 32 ja § 29 lg 1 ning vähemalt ühes üleriigilise levikuga perioodilises valjaandes või teha konkursiteade teatavaks ametlikus väljaandes Ametlikud Teadaanded. Selle kohta, kas konkursiteade avaldatakse ainult Ametlikes Teadaannetes või kasutatakse ka vähemalt ühte üleriigilise levikuga perioodilist väljaannet, teeb otsuse Narva Linnavalitsuse Kultuuriosakond. Kui otsustatakse konkursiteade avaldada perioodilises väljaandes, siis perioodilise väljaande valiku ja selles avaldatava mahu otstarbekuse üle teeb samuti otsuse Narva Linnavalitsuse Kultuuriosakond, eelarvevahendite olemasolul ja eelarve piires.
4. Rakendussätted
4.1 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

4.2 Käesolev korraldus jõustub seadusega  sätestatud korras.

Tarmo Tammiste

linnapea                                                                     Ants Liimets

                                                                                   linnasekretär
